Source: https://drkarsai.hu/kepviselet-strasbourgban/
Timestamp: 2019-12-15 07:24:19
Document Index: 34555959

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Képviselet a strasbourgi Emberi Jogok Európai Bírósága előtt | Karsai Dániel Ügyvédi Iroda
Képviselet a strasbourgi Emberi Jogok Európai Bírósága előtt
Az Iroda vállalja emberi jogi sérelmet szenvedett magánszemélyek és jogi személyek képviseletét a strasbourgi Emberi Jogok Európai Bírósága előtt.
Milyen ügyekkel érdemes Strasbourghoz fordulni?
A skála rendkívül széles:
tisztességes eljáráshoz való jog mind polgári, mind büntetőügyekben,
tulajdonjogi sérelmek,
börtönviszonyokkal kapcsolatos panaszok,
szabadság-elvonással kapcsolatos ügyek,
kínzás és embertelen bánásmód tilalma (különös tekintettel az intézkedés (letartóztatás) vagy kihallgatássorán elkövetett rendőrségi brutalitással kapcsolatos panaszokra).
A sor folytatható, fent csak a legfontosabb területeket soroltuk fel.
Ezzel a mondattal lehetne talán a legjobban összefoglalni, hogy kinek van keresnivalója Strasbourgban: mindenkinek, aki olyan eljárás vagy esemény részese volt, amely nem tekinthető tisztességesnek. Amennyiben kételye van atekintetben, hogy ügye sikeres lehet-e az Emberi Jogi Bíróság előtt, előzetes konzultációra is állunk rendelkezésére.
Miért érdemes Strasbourghoz fordulni? A fő ok az, hogy a Bíróság előtt ügyünkben akár teljes siker érhető el akkor is, ha idehaza teljes vereséggel végződött az ügyünk. Mit értünk ezalatt? Először is azt fontos tisztázni, hogy mit ítélhet meg javunkra a Bíróság.
Strasbourg három dolgot ítélhet meg javunkra.
Elsőként kimondhatja, hogy ügyünket jogsértően, az Emberi Jogok Európai Egyezményébe ütköző módon zárták le. Azaz, a Bíróság jogi és erkölcsi igazságot szolgáltathat nekünk. Ennek az erkölcsi győzelemnek az értéke nem lebecsülendő. Azok számára is van jó hírünk, akik az erkölcsi győzelemnél kézzelfoghatóbb dologra vágynak.
A Bíróság ugyanis vagyoni és nem vagyoni kártérítést is megítélhet nekünk a minket ért sérelemért. Még Magyarország tekintetében sem ritka a több millió forintra rúgó kártérítési összeg, sőt egy esetben majdnem 1 milliárd forintot is megítélt a Bíróság ezen a címen. A kártérítés ráadásul mentes minden adótehertől.
Végül, de nem utolsósorban a Bíróság megtérítteti az alperes állammal a jogaink érvényesítésére fordított költségeinket is. Ez nem pusztán a Bíróság előtti eljárás esetleges ügyvédi költsége (a Bíróság előtt egyéb költség nem nagyon merülhet fel, ugyanis a strasbourgi eljárás mindenfajta perköltségtől és eljárási illetéktől mentes.) A Bíróság ezen a címen a nemzeti eljárásban felmerült minden költségünket kifizettetheti – az eljárási illetékkel kezdve az ellenfélnek fizetett perköltségen át a hazai eljárásban ügyünket képviselő ügyvédnek járó megbízási díjig.
Összességében a sikeres strasbourgi panasz anyagilag is nagy valószínűséggel kompenzálja az elszenvedett sérelmeket.
Mi az, amit a Bíróság viszont nem tehet meg? Strasbourgnak nincsen joga a jogsértő hazai ítélet vagy jogszabály megsemmisítésére. A Bíróság – mint fentebb írtuk – csak a jogsértés kimondására és kártérítés megítélésére szorítkozhat. Sikeres strasbourgi panasz esetén az ügy azonban nem kell, hogy ezen a ponton véget érjen. A Bíróság elmarasztaló ítélet ugyanis mind a büntetőeljárási kódex, mint a polgári perrendtartás szerint úgynevezett felülvizsgálati ok. Azaz a strasbourgi verdiktre hivatkozva az érintett kérheti az eljárás újranyitását. Az újbóli eljárás kimenetelét viszont alapvetően meg fogja határozni a Bíróság döntése, mely nekünk ugyebár kedvező volt. Így elképzelhető, hogy a megismételt büntető eljárás a felmentésünkkel végződik, vagy a részvételünkkel zajlott polgári pert immáron a javunkra dönti el a hazai bíróság is.
Hogyan forduljunk Strasbourghoz?
A Bíróság eljárása számos buktatót, nehézséget rejt, melynek külön blogbejegyzést szenteltünk, itt most csak a legfontosabb tudnivalókat ismertetjük. Nagyon fontos, hogy a Bírósághoz írásban, egy megfelelő, a Bíróság honlapján megtalálható űrlapon fordulhatunk. A panasz lényegének az űrlapból ki kell derülnie – a jó hír az, hogy anyanyelvünket használhatjuk, nem kell tehát a Bíróság valamelyik hivatalos nyelvén, angolul vagy franciául írni.
Szintén nagyon fontos, hogy az ügyünket alátámasztó összes bizonyítékot, dokumentumot, bírósági és egyéb határozatot csatolni kell a beadványunkhoz. A Bíróság hivatalból nem folytat bizonyítást, ezért nem is kér be iratokat, adatokat. Emiatt, ha valamely állításunkat elmulasztjuk igazolni, azt a Bíróság “bemondásra” nem fogja elfogadni. Ne küldjünk eredeti dokumentumokat, csak másolatokat – a Bíróság ugyanis nem küldi vissza nekünk sem az aktát, sem pedig az abban lévő iratokat az eljárás végeztével, még külön kérésre sem.
Ha elkészültünk az űrlappal, a panaszunk benyújtása már nem bonyolult. Nem kell személyesen elmennünk Strasbourgba (bár a Bíróságon egyébként átveszik a beadványokat), hanem elegendő a határidő utolsó napján postáznunk a következő címre: